“ซื้อ” SAWAD ปัจจัยบวกรอบด้าน กูรูขยับเป้าแตะ 45.5 บ.
SAWAD ขยับแล้ว รับข่าวจับมือแฟรนไชส์ลุยนาโนไฟแนนซ์ เก็งกำไร Q2/58 โต 47% และกำไรทั้งปีโตกว่า 30% แถมรับผลดีกนง.ลดดอกเบี้ยนโยบายรอบใหม่ โบรกแนะซื้อเป้า 45.5 บาท
5 มิ.ย. 2558

ผู้สื่อข่าวรายงานว่า ราคาหุ้น บริษัท ศรีสวัสดิ์ พาวเวอร์ 1979 จำกัด (มหาชน) หรือ SAWAD ณ เวลา 11.55 น. ราคาอยู่ที่ 40.75 บาท บวก 0.25 หรือ 0.62% ราคาสูงสุด 41.50 บาท ราคาต่ำสุด 40.50 บาท ด้วยมูลค่าซื้อขายที่ 62.10 ล้านบาท  ขณะที่ตลาดหุ้นไทยโดยรวมบวก 0.39%
 

 
บล.ทิสโก้ ระบุในบทวิเคราะห์ ( 5 มิ.ย.) แนะนำ “ซื้อ” SAWAD ราคาเป้าหมาย 45.5 บาทต่อหุ้น คาดกำไรสุทธิในไตรมาส 2/15 เท่ากับ 260 ล้านบาท เพิ่มขึ้น 47% จากช่วงเดียวกันปีก่อน เนื่องจากคาดว่าสินเชื่อจะเติบโตเป็น 9.3 พันล้านบาท หรือเพิ่มขึ้น 43% จากช่วงเดียวกันปีก่อน และส่วนต่างของราคาสินเชื่อ (NIM) ที่เพิ่มขึ้นจากต้นทุนการเงินที่ลดลง โดยคาดกำไรสุทธิจะลดลงจากไตรมาส 1/15 ประมาณ 7% เนื่องจากปัจจัยทางฤดูกาล
ทั้งนี้ ฝ่ายวิจัยยังยืนยันคำแนะนำ “ซื้อ” จากแนวโน้มผลประกอบการที่เติบโตแกร่งในอีกสองปีข้างหน้า คาดกำไรสุทธิโต 31% ในปีนี้ และ 40% ในปีหน้า โดยคาดว่า ROE เพิ่มอย่างมากเป็น 40% ในปี 2017F จาก 31% ในปี 2015F ซึ่งหนุนให้ SAWAD ซื้อขายด้วย PBV ระดับสูงเช่นนี้
ขณะเดียวกันวานนี้ (4 มิ.ย.) ผู้บริหารเปิดเผยว่า บริษัทกำลังอยู่ระหว่างเจรจาพันธมิตรที่มีธุรกิจแฟรนไชส์ 30 ราย เพื่อให้ผู้ที่สนใจเปิดแฟรนไชส์แต่ไม่มีเงินลงทุนมาขอสินเชื่อนาโนไฟแนนซ์กับบริษัทไม่เกินรายละ 1 แสนบาท คาดว่าจะเห็นความชัดเจนภายในไตรมาส 2/15 จากปัจจุบันที่บริษัทยังปล่อยสินเชื่อนาโนไฟแนนซ์น้อยมาก ส่วนใหญ่จะเป็นสินเชื่อสำหรับผู้ที่ต้องการลงทุนเพื่อประกอบกิจการ
อย่างไรก็ดี บริษัทยังได้รับปัจจัยบวกจากการกระตุ้นเศรษฐกิจของภาครัฐ เนื่องจากต้นทุนการเงินที่ลดลงจากการปรับลดดอกเบี้ยเงินกู้ และหากการประชุม กนง.ในวันที่ 10 มิถุนายนนี้มีการปรับลดดอกเบี้ย R/P ลงอีกจะยิ่งส่งผลดีต่อบริษัท